Je Jehan d’Aiguemorte, clerc, notaire publique, juré de la court monsr le duc de Bourgongne, certifie à Mr le maréchal de Bourgongne et à ceux monsr qu’il appartiendra, que aujourd’huy, date de ceste, j’ay esté au monastère et abbaye de Saint-Martin-les-Ostun, de l’ordre de Saint-Benoist, et auquel monastère, au lieu où l’on tient le chapitre, près du cloistre d’icelluy monastère, j’ai veu une sépulture de ......... eslevée dessus terre, hault, en laquelle, comme m’ont dit et certifié les grand prieur, sécrétain et plusieurs des religieux du dit monastère, est inhumé feu messire Othes, seigneur de Rossillon, chevalier, lequel a fondé céans par son testament ung anniversaire de cent sols de rente sur la terre de Rossillon en Morvant, dessus laquelle sépulture est entaillé en grant ung personnage de seigneur armé et bien richement adorné, et y sont ses armes en quatre lieux. C’est à savoir en deux lieux près de l’estomac et ès deux côtés, et sont les dites armes de losanges d’or et d’azur et le bort de gueule, come appert par l’inspection des dites armes. Et semblablement de costé la dite sépulture a ung tombeau où est inhumé feu messire Jehan de Rossillon, jadis frère dudit messire Othes, lequel semblablement a fondé audit monastère chacun an ung anniversaire de cent sols de rente assigné sur la dite terre de Rossillon, comme dient les dits religieux, et desquels cent sols de rente, chacun an, ils sont payés par la main de noble homme messire Michel de Chaugy, chevalier, ou de ses officiers en la dite terre de Rossillon, et lesquelles armes semblables portent nobles hommes messire Girard et Anthoine de Rossillon, frères, seigneurs de Clomoux en l’Auxois, et c’estoy pour ce que jà piéça j’ay veues les dites armes tant en une croix estant devant le chasteaul du dit Clomoux que ès verrières de l’église parochiale dudit Clomoux. Et ce que je certifie estre vray et avoir veu, tesmoing mon seing manuel cy mis le XVIIIe jour de may l’an MCCCCLXVIII.